প্লাস্টিকের ব্যবহার বন্ধ করার চেষ্টায় ইতিমধ্যেই আমেরিকার ফ্লোরিডায় প্লাস্টিকজাত বিভিন্ন সামগ্রীর উপর নিষেধাজ্ঞা জারি করা হয়েছে। বিভিন্ন হোটেল রেস্তরাঁকেও আনা হয়েছে সেই আওতায়। তাই হোটেল রেস্তরাঁতে পাওয়া যাচ্ছে না ‘স্ট্র’-ও। সেই স্ট্র চাইতে গিয়েই ধুন্ধুমার কান্ড বেঁধে গেল ফ্লোরিডার সেন্ট পিটার্সবার্গের একটি ম্যাকডোনাল্ডসের রেস্তরাঁয়। পুরো ঘটনাটি ভিডিয়ো করে ফেসবুকে পোস্ট করেছেন ব্রেন্দা বায়ান্দুদি নামের এক মহিলা। ব্রেন্দার কথা অনুযায়ী, তিনি নতুন বছরের সন্ধেবেলায় স্থানীয় একটি ম্যাকডোনাল্ডসের রেস্তরাঁয় খেতে যান। সেখানে ঢোকার সময় তিনি দেখেন যে এক মধ্যবয়স্ক ভদ্রলোক রেস্তরাঁর এক কর্মীর থেকে খাবারের সঙ্গে ‘স্ট্র’ চান। কিন্তু একজন মহিলা কর্মী ‘স্ট্র’ দিতে অস্বীকার করায়, ওই ভদ্রলোক হঠাৎ ক্ষেপে গিয়ে জামা ধরে টেনে আনতে চেষ্টা করেন ওই মহিলাকে। সঙ্গে সঙ্গে পাল্টা আক্রমণ করেন ওই মহিলা। বেধড়ক মারতে শুরু করেন ওই খরিদ্দারকে। শেষে কোনও মতে ওই মহিলাকে সরিয়ে নিয়ে যান তাঁর সহকর্মীরা।